पुलिस ने पिता को टॉर्चर किया; युद्ध की आलोचना को रेप करने जैसा बताया
Russia Ukraine War News; रूस ने इस हफ्ते एक व्यक्ति को एक डिटेंशन सेंटर में रखा है, कुछ ही दिनों में अब उसका ट्रायल शुरू होगा। एलेक्सी मोस्कालयेव नाम के इस व्यक्ति को गुनाह
रूस ने इस हफ्ते एक व्यक्ति को डिटेंशन सेंटर में रखा है, कुछ ही दिनों में उसका ट्रायल शुरू होगा। एलेक्सी मोस्कालयेव नाम के इस व्यक्ति को गुनाह ये था कि इसकी बेटी ने यूक्रेन जंग का विरोध करते हुए एक पेंटिंग बना दी थी। जिसके बाद दोनों बाप-बेटी पर रूसी सेना का अपमान करने का केस दर्ज कर लिया गया।
इतना ही नहीं पुतिन की पुलिस ने उससे 32 हजार रूबल (रूसी करेंसी) का जुर्माना भी वसूला। उसे कहा गया कि वो अपनी बेटी की परवरिश ठीक से नहीं कर रहा है। इंवेस्टिगेशन एजेंसी ने यूक्रेन जंग पर किए उनके कमेंट्स की तुलना रेप के गुनाह से की।
स्कूल में बनाई पेंटिंग से शुरू हुआ मामला
पिछले साल जंग शुरू होने के दो महीने बाद ही अप्रैल में एलेक्सी की बेटी के स्कूल में रूस की जंग का समर्थन करते हुए एक पेंटिंग बनाने को कहा गया था। इस पर एलेक्सी की बेटी माशा ने एक पेंटिंग बनाई जो जंग के खिलाफ थी।
माशा ने पेंटिंग में एक बच्चे और उसकी मां को दिखाया था। उस पर लिखा था- जंग नहीं होनी चाहिए। साथ ही यूक्रेन के समर्थन में नारे लिखे थे। इसके एक दिन बाद ही माशा के टीचर्स ने एलेक्सी को स्कूल बुलवा लिया। दोनों बाप-बेटी को एक गाड़ी में बिठाकर पूछताछ के लिए ले जाया गया।
बिना वारंट के गिरफ्तार किया
रूस में जंग की आलोचना रोकने के लिए पुतिन हर तरह से पाबंदियां लगा रहे हैं। इसी का शिकार एलेक्सी भी बना। लोकल पुलिस ने उसे गिरफ्तार कर लिया और उसकी बेटी माशा को एक केयर सेंटर में भेज दिया गया।
एलेक्सी ने रूस के ह्यूमन राइट्स ग्रुप को बताया कि 30 दिसंबर को उनके घर के बाहर उन्हें पकड़ने के लिए पुलिस की पांच गाड़ियां और एक फायर ट्रक आया था। वो उन्हें बिना वारंट के अपने घर में नहीं घुसने देना चाहता था। लेकिन उनके जबरदस्ती करने पर उसने दरवाजा खोल दिया। इसके बाद पुलिस और रूस की फेडरल सिक्योरिटी सर्विस यानी FSB ने उनके घर की तलाशी लेनी शुरू कर दी। वो सामान को तोड़ने लगे। एलेक्सी का आरोप है कि वो अब तक की बचाई उसकी सारी पूंजी के साथ मोबाइल फोन , लैपटॉप और उनकी बेटी माशा की बनाई पेंटिंग को साथ ले गए। अलजजीरा के मुताबिक रूस ने एलेक्सी के आरोपों पर कोई कमेंट नहीं किया है।
कमरे में कैद कर घंटों रूस की नेशनल एंथम सुनाई
एलेक्सी का कहना है कि सिक्योरिटी ऑफिशियल्स ने उसे एक कमरे में कैद कर लिया। उसके सिर को दीवार में पटक-पटक कर उन्हें टॉर्चर किया गया। साथ ही उन्हें तेज आवाज में रूस की नेशनल एंथम सुनाई जाती थी। जो असहनीय थी।
एलेक्सी का कुछ ही दिनों में ट्रायल शुरू होने की आशंका है। अभी उन्हें हाउस अरेस्ट किया गया है। एलेक्सी को उसके वकील और इंवेस्टिगेशन एजेंसी के अलावा कोई भी कॉन्टैक्ट नहीं कर सकता है। माशा को अभी शेल्टर में रखा गया है। एलेक्सी के वकील बिलियेंको ने बताया कि हम माशा को वापस घर लाने की पूरी कोशिश कर रहे हैं। अगर उसके पिता को जेल हो जाती है तो उसे चिल्ड्रन्स होम (बाल सुधार गृह) में रहना पड़ेगा। इस मामले में कम से कम तीन साल की सजा होगी। पॉलिटिकल मामला होने के कारण एलेक्सी की सजा बढ़ भी सकती है।
एक साल में 544 नाबालिगों को सजा
रूस के मामलों पर नजर रख रहे मीडिया हाउस OVD- इंफो इंग्लिश के मैनेजर डैन स्टोरीयेव ने अलजजीरा को बताया कि पिछले एक साल में 544 नाबालिगों को जंग के खिलाफ लिखने, बोलने या विरोध करने के आरोप में सजा दी गई है। उन्होंने यह भी बताया कि जंग के खिलाफ हिंसक प्रदर्शन करने वाले कई नाबालिगों को तो पुलिस ने अरेस्ट भी किया है।
पिछले साल अक्टूबर में मॉस्को में एक 10 साल की लड़की ने सेंट जेवलिन की तस्वीर को अपने क्लास की ग्रुप चैट में प्रोफाइल फोटो के तौर पर लगा लिया था। जिसकी शिकायत उसके क्लासमेट के ही घरवालों ने पुलिस से कर दी। दरअसल सेंट जेवलिन एक सोशल मीडिया मीम है जिसमें वर्जिन मैरी को हाथ में एक बड़ी गन लिए दिखाया गया था।
इसे जंग में यूक्रेन के समर्थन में शेयर किया जा रहा था। शिकायत के बाद पुलिस ने उस लड़की और उसकी मां को पूछताछ के लिए बुलाया और उनके घर की तलाशी ली । हालांकि, उनके खिलाफ कोई शिकायत दर्ज नहीं की गई।
दूसरे मामले जिनमें सजा मिली 
रूस में जंग के खिलाफ उठ रही आवाजों से जुड़ी ये खबर भी पढ़ें...
रूस ने 19 साल की लड़की को आतंकी घोषित किया:घर में नजरबंद रखा; विरोध में ओलेसा ने पैर पर एंटी-पुतिन टैटू बनवाया​​​​​​
रूस ने एक 19 साल की लड़की को आतंकी घोषित कर उसका नाम आतंकवादियों की लिस्ट में शामिल किया है। इसका मतलब ये हुआ कि रूस इस लड़की को IS, अल-कायदा और तालिबान जितना खतरनाक मानता है। इतना ही नहीं उसे कैद करके जेल की सजा भी सुनाई है।
अब हैरानी की बात ये है कि रूस ने इस लड़की को सिर्फ यूक्रेन हमले का विरोध करने पर ये सजा सुनाई है। जिस लड़की जो जेल की सजा हुई है उसका नाम ओलेसा क्रिवत्सोवा है। वो अपनी मां के साथ रूस के अर्खांगेलस्क शहर में रहती है। पूरी खबर यहां पढ़ें..